Trevor Noah 2017. aastal
**Trevor Noah** (sündinud 20. veebruaril 1984 Johannesburgis) on Lõuna-Aafrikast pärit koomik, poliitikakommentaator ja telesaatejuht. Ta elab Ameerika Ühendriikides New Yorgis.

Elukäik
-------

Noah' isa Robert on Šveitsi päritolu ja ema Patricia Koosa päritolu. Noah sündis segarassilise lapsena apartheidi ajal, mil valgete ja mustade suhted olid Lõuna-Aafrikas seadusevastased. Rassidevahelised seksuaalsuhted ja abielud dekriminaliseeriti aasta pärast Noah' sündi, 1985. aastal. Noah kasvas üles ema ja emapoolse vanaema hoole all mustanahaliste linnas Sowetos.

2002. aastal hakkas ta 18 aasta vanuselt kaasa lööma Lõuna-Aafrika meelelahutustööstuses. 2000. aastatel juhtis ta raadiosaadet, tegutses koomikuna, oli telesaatejuht ning juhtis auhinnatseremooniaid. 

2011. aastal kolis ta Ameerika Ühendriikidesse.

2014. aasta detsembris hakkas ta tegema kaastööd telekanali Comedy Central satiirilisele uudistesaatele "The Daily Show" ja 2015. aasta 28. septembril võttis Jon Stewartilt üle saatejuhi rolli. Paralleelselt saatejuhi tööga on ta jätkanud püstijalakomöödia tuuridega ning tegutsenud produtsendina. 

2016. aasta 22. märtsil oli "The Daily Show" saatekülaliseks Eesti toonane peaminister Taavi Rõivas. Rõivas reklaamis Eesti e-riiki ning kinkis Noah'le Eesti e-residentsust kinnitava kaardi.

2016. aastal ilmus lapsepõlvest koomilises võtmes jutustav autobiograafiline teos "Born a Crime" ("Kuritööna sündinud"), mis paigutus New York Timesi bestsellerite nimekirjas esikohale.

2018. aasta aprillis pani ta alguse Johannesburgis tegutsevale mittetulundusühingule Trevor Noah Foundation, mis tegeleb orbudele ja vähekindlustatud noorukitele hariduse andmisega ja nende sotsiaalse kapitali suurendamisega, et neil oleks tulevikus rohkem võimalusi.

Tunnustus
---------

* 2017. aastal sai ta satiirisaate "The Daily Show" juhtimise eest Emmy auhinna.
* 2017. ja 2018. aastal nimetas väljaanne The Hollywood Reporter Noah'd New Yorgi meedia 35 kõige mõjukama tegelase nimekirjas.
* 2018. aastal nimetas ajakiri Time Noah't maailma saja kõige mõjukama inimese nimekirjas.

Isiklikku
---------

Noah on polüglott. Ta räägib inglise, afrikaani, suulu, koosa, tsvana ja tsonga keelt, samuti natuke saksa keelt.

1992. aastal abiellus Noah' ema Ngisaveni Abel Shingangega, kellega sai 2 poega. 1996. aastal abielu lahutati, kuna Shingange oli vägivaldne nii Noah' kui tema ema vastu. 2009. aastal abiellus Noah' ema uue mehega, misjärel Shingange tulistas teda jalga ja pähe. Patricia jäi sellest hoolimata ellu. Shingange ähvardas ka Trevor Noah'd, mistõttu Noah suundus Lõuna-Aafrikast Los Angelesse.

Noah on öelnud, et peab end progressiivseks inimeseks, kuid et ta ei ole poliitiliselt progressiivne. Ta ei näe ennast USA mõistes ei parempoolse ega vasakpoolsena.

Viited
------

1. ↑  About a Boy: Trevor Noah’s searing memoir ridicules the absurdities of racism. The New Republic. 14.11.2016
2. ↑  'The Daily Show' Adds Comedians Hasan Minhaj and Trevor Noah. Variety. 10.06.2014
3. ↑  Trevor Noah Makes His 'Daily Show' Hosting Debut on September 28th. Vulture. 28.05.2015
4. ↑  Video | Taavi Rõivas "The Daily Shows" e-riigist: eelmised parlamendivalimised läksid väga hästi, minu partei võitis. ERR. 23.03.206
5. ↑  Born a Crime By Trevor Noah. Penguin Random House
6. ↑  Trevor Noah Launches His Foundation With Technology Partner Microsoft. Microsoft News Center. 05.04.2018
7. ↑  Trevor Noah Awards and Nominations. Emmys.com
8. ↑  The 35 Most Powerful People in New York Media. The Hollywood Reporter. 13.04.2017
9. ↑  The 35 Most Powerful People in New York Media 2018. The Hollywood Reporter. 12.04.2018
10. ↑  Trevor Noah Is on the 2018 TIME 100 List. Time.com. 2018
11. ↑  Trevor Noah Says He Grew Up 'In The Shadow Of A Giant' (His Mom). NPR. 22.11.2016
12. ↑  Comedian’s stepdad shot mother. IOL. 05.03.2012
13. ↑  Trevor Noah 'fled' to Hollywood. Channel 24. 11.03.2012
14. ↑  10 Ways ‘The Daily Show With Trevor Noah’ Aims to Move Beyond Jon Stewart. Indie Wire. 27.09.2015

Välislingid
-----------

* Trevornoah.com